Hvis du synes, august har været rigeligt våd allerede, skal du ikke tjekke vejrudsigten for torsdag. Her er der nemlig mere vand på programmet, spår DMI - og det i rigelige mængder. Faktisk advarer DMI om, at regnvejret torsdag kan blive ganske kraftigt. Også over Nordjylland. Regnen trækker op sydfra og rammer Nordjylland - især Thy, Mors, Vesthimmerland og Mariagerfjord. DMI forventer, at det begynder natten til torsdag og først er overstået igen ved 18-tiden. Lokalt kan der falde mellem 25 og 35 millimeter regn på seks timer, lyder varslet. Det medfører risiko for oversvømmelse af lavtliggende områder og af kældre. Ligeledes kan der ligge vand på kørebaner og i viadukter.

Referat:
Torsdag kan der falde kraftig regn over det sydlige Nordjylland.